
                                                      RAPORT

asupra proiectului de Lege pentru  modificarea  art.4 alin.(1) lit.g) din Legea nr.115/1996 pentru declararea şi controlul averii demnitarilor, magistraţilor, a unor persoane cu funcţii de conducere şi de control şi a funcţionarilor publici
                 În conformitate cu prevederile art. 95 din Regulamentul Camerei Deputaţilor, republicat, Comisia juridică, de disciplină şi imunităţi  a fost sesizată spre dezbatere, în fond, cu proiectul de Lege pentru   modificarea  art.4 alin.(1) lit.g) din Legea nr.115/1996 pentru declararea şi controlul averii demnitarilor, magistraţilor, a unor persoane cu funcţii de conducere şi de control şi a funcţionarilor publici, trimis cu adresa nr. PL.X 966 din 18 decembrie 2006 şi  înregistrat cu nr. 31/1516  din 19 decembrie 2006.
Senatul, în calitate de primă Cameră sesizată, a adoptat proiectul de lege, în şedinţa din 6 decembrie 2006.

Potrivit prevederilor art. 75 din Constituţia României, republicată şi ale art. 92 alin. (9) pct.2 din Regulamentul Camerei Deputaţilor, republicat, competenţa decizională aparţine Camerei Deputaţilor.
                 Comisia pentru administraţie publică, amenajarea teritoriului şi echilibrul ecologic, a avizat nefavorabil proiectul de lege, cu avizul nr.26/1359 din 31 ianuarie 2007.
Consiliul Legislativ  a avizat favorabil propunerea legislativă, cu observaţii şi propuneri, conform avizului nr.877/26.06.2006.
 Guvernul, prin punctul de vedere, transmis cu adresa nr.2668 din 30.08.2006, nu susţine adoptarea acestei iniţiative legislative .
  Propunerea legislativă supusă dezbaterii are ca obiect de reglementare modificarea Legii nr.115/1996 pentru declararea  şi controlul averii demnitarilor, magistraţilor, a unor persoane cu funcţii de conducere şi de control şi a funcţionarilor publici, cu modificările şi completările ulterioare . Noutatea reglementării constă în schimbarea locului de depunere a declaraţiei de avere în cazul prefecţilor şi a subprefecţilor, de la secretarul general al prefecturii, la Secretariatul General al Guvernului.
În conformitate cu prevederile art. 61 din Regulamentul Camerei Deputaţilor, membrii Comisiei  au examinat proiectul de lege mai sus menţionat  în  şedinţa din  14  februarie 2007.
 Precizăm că la dezbaterile comisiei  a luat parte iniţiatorul propunerii legislative, domnul deputat Ungureanu Valeriu Alexandru.
 Cu prilejul dezbaterilor, membrii Comisiei au reţinut faptul că această modificare se impune, având în vedere structură - cadru de organizare a instituţiei prefectului, stabilită prin dispoziţiile Ordonanţei de urgenţă a Guvernului nr.179/14 decembrie 2005, în care nu se mai regăseşte funcţia de secretar general al prefecturii, desemnată să primească  şi să emită dovada primirii declaraţiei de avere a prefectului şi a subprefectului potrivit art.4 alin.(1) lit.g) din Legea nr.115/1996. De asemenea, s-a reţinut şi faptul că în proiectul de Lege privind înfiinţarea Agenţiei Naţionale de Integritate, elaborat de Guvern, care ar urma să abroge cea mai mare parte a Legii nr.115/1996,  se prevede, în art.11 alin.(2) lit.f), că  prefecţii şi subprefecţii îşi vor depune declaraţiile de avere şi cele de interese la persoana desemnată de secretarul cancelariei prefectului. Soluţia propusă este de preferat, întrucât, astfel, se menţine textul de la art.4  din Legea 115/1996, potrivit căruia declaraţiile de avere se depun în cadrul entităţilor din care fac parte persoanele vizate de norma legală, nejustificându-se centralizarea acestora la nivelul Secretariatului General al Guvernului.
           Din numărul total de 24 membri ai Comisiei juridice, de disciplină şi imunităţi au participat la şedinţă 16 deputaţi,.
În urma dezbaterii, membrii Comisiei au hotărât, în unanimitate,  să propună plenului Camerei Deputaţilor  respingerea proiectului de Lege pentru modificarea art.4 alin.(1) lit.g) din  Legea  nr.115/1996  pentru declararea şi controlul averii demnitarilor, magistraţilor, a unor persoane cu funcţii de conducere şi de control şi a funcţionarilor publici. 
 
 În raport de obiectul şi conţinutul său, proiectul de lege face parte din categoria legilor organice.

